ธปท.เปิดบจ.ลุยนอก
เลิกอั้นกิจการสินทรัพย์5พันล.ตลาดสหรัฐเปิดกว้างระดมทุน
25 ก.ย. 2555

เลิกอั้นกิจการสินทรัพย์5พันล.ตลาดสหรัฐเปิดกว้างระดมทุน
ธปท.เปิดทางให้บจ.ทุกแห่งไปลงทุนต่างประเทศ ยกเลิกเกณฑ์สินทรัพย์ 5,000 ล้าน ตลาดสหรัฐอ้าแขนรับหุ้นกู้ไทย แห่ซื้อธนาคารกรุงเทพทะลัก
นางสุธาศินี นิมิตกุล ผู้อำนวยการฝ่ายนโยบายและกำกับการแลกเปลี่ยนเงิน ธนาคารแห่งประเทศไทย (ธปท.) เปิดเผยว่า ธปท.เตรียมจะอนุญาตให้บริษัทจดทะเบียน (บจ.) ทั้งหมดไปลงทุนในต่างประเทศได้โดยไม่จำกัดขนาดกิจการ จากเดิมกำหนดไว้ว่าต้องเป็นบริษัทที่มีสินทรัพย์ไม่น้อยกว่า 5,000 ล้านบาทเท่านั้น 
นอกจากนี้ ในช่วงต้นปี 2556 ธปท.ก็จะเสนอเรื่องให้กระทรวงการคลังปรับแก้ พ.ร.บ.ควบคุมการแลกเปลี่ยนเงินตรา เพื่อเปิดกว้างให้นักลงทุนรายบุคคลและสถาบันออกไปลงทุนในต่างประเทศได้โดยไม่จำกัดวงเงินเหมือนที่ผ่านมา ซึ่งคาดว่าจะเริ่มมีผลบังคับใช้ในช่วงครึ่งแรกของปี 2556 
“แนวคิดการเปิดให้ไปลงทุนต่างประเทศจะเป็นโอกาสของภาคธุรกิจ ซึ่งรองรับการเปิดเสรีเศรษฐกิจประชาคมเศรษฐกิจอาเซียน (เออีซี) และเศรษฐกิจของซีกโลกตะวันตกมีการชะลอตัวลงทำให้สินทรัพย์มีราคาถูก นับเป็นโอกาสของไทยที่จะนำสภาพคล่องไปลงทุน และเพื่อสร้างสมดุลให้อัตราแลกเปลี่ยนมีเสถียร ภาพมากขึ้น” นางสุธาศินี กล่าว
ปัจจุบันกำหนดให้นักลงทุนสถาบันออกไปลงทุนได้ไม่ให้เกิน 50 ล้านเหรียญสหรัฐต่อราย และนักลงทุนบุคคลลงทุนได้รายละไม่เกิน 20 ล้านเหรียญสหรัฐ 
นายชาลี จันทนยิ่งยง รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ขณะนี้นักลงทุนสนใจลงทุนต่างประเทศมากขึ้น เพราะเดิมที่ขออนุมัติใช้วงเงินที่ ก.ล.ต.เป็นผู้จัดสรรให้เพียง 50% ของมูลค่าเงินจัดสรรที่มีทั้งหมด 5 หมื่นล้านบาท แต่ปัจจุบันสัดส่วนเพิ่มขึ้นเป็น 75% และยังมีแนวโน้มเพิ่มขึ้น
นายชาลี กล่าวด้วยว่า กรณีธนาคารพาณิชย์จำนวนมากออกไปขายหุ้นกู้ในต่างประเทศ เพื่อต้องการทำให้ฐานทุนมีความแข็งแกร่ง หลังจากเริ่มเห็นผลกระทบจากการใช้หลักเกณฑ์บาเซิล 3
ด้านแหล่งข่าวจากวาณิชธนกร เปิดเผยว่า ขณะนี้ตลาดสหรัฐเปิดโอกาสให้ บจ.ไประดมทุนมากขึ้น ล่าสุดธนาคารพาณิชย์ไทยนำหุ้นกู้ไปเสนอขาย ปรากฏว่าได้รับความสำเร็จเกินคาดหมาย
ทั้งนี้ ธนาคารกรุงเทพ (BBL) ต้องการระดมเงินเพียง 1,200 ล้านเหรียญสหรัฐ แต่มีความต้องการซื้อเข้ามามากถึง 8,000 ล้านเหรียญสหรัฐ และได้เงื่อนไขที่ดีด้วย หุ้นกู้อายุ 10 ปี จำนวน 800 ล้านเหรียญสหรัฐ ดอกเบี้ยต่ำกว่า 4% ต่อปี ส่วนหุ้นกู้อายุ 5 ปี วงเงิน 400 ล้านเหรียญสหรัฐ ดอกเบี้ย 2.12% ต่อปีเท่านั้น นับว่าต้นทุนลดลงมากเทียบกับการขายหุ้นกู้เมื่อ 2 ปีก่อน
ก่อนหน้านี้ธนาคารกสิกรไทยเสนอขายหุ้นกู้อายุ 5 ปีครึ่ง อัตราดอกเบี้ย 3% และบริษัท พีทีที โกลบอล เคมิคอล (PTTGC) ขายหุ้นกู้ จำนวน 1,000 ล้านเหรียญสหรัฐ อายุ 10 ปี ในอัตราดอกเบี้ยคงที่ 4.25%
“การออกหุ้นกู้ในต่างประเทศเพื่อต้องการลดต้นทุนดอกเบี้ยและมีเงินทุนระยะยาว ที่สำคัญสามารถบริหารความเสี่ยงในการปล่อยกู้ให้ลูกค้าในต่างประเทศด้วย” แหล่งข่าวเปิดเผย
น.ส.อริยา ติรณะประกิจ ผู้ช่วยกรรมการผู้จัดการ สมาคมตราสารหนี้ไทย (ThaiBMA) กล่าวว่า ธนาคารพาณิชย์ขายหุ้นกู้ต่างประเทศเนื่องจากการออกคิวอี3 และการประกาศใช้นโยบายดอกเบี้ยต่ำผิดปกติ 00.25% ของสหรัฐยาวไปถึงกลางปี 2558 ส่งผลให้ดอกเบี้ยในต่างประเทศต่ำกว่าดอกเบี้ยในประเทศ
“ที่ผ่านมาธนาคารกรุงเทพไม่ได้ออกหุ้นกู้ในประเทศเหมือนกับธนาคารอื่นๆ ที่ออกหุ้นกู้ไปดำรงเงินกองทุนขั้นที่ 2 เพราะธนาคารกรุงเทพมีเงินกองทุนที่แข็งแกร่งมาก” น.ส.อริยา กล่าว